קנת' ורי

קנת' ספייסר ורי (באנגלית: Kenneth Spicer Wherry; 28 בפברואר 1892 – 29 בנובמבר 1951) היה איש עסקים, עורך דין ופוליטיקאי אמריקאי, איש המפלגה הרפובליקנית, שכיהן כחבר הסנאט של ארצות הברית מטעם מדינת נברסקה בין השנים 1943 ועד מותו ב־1951. בשנתיים האחרונות לחייו שימש כמנהיג המיעוט בסנאט.

 ביוגרפיה 
 ראשית חייו 
ורי נולד ב-28 בפברואר 1892 בעיירה ליברטי שבנברסקה, כבן השלישי מבין חמישה ילדים לדייוויד אמרי וג'סי (לבית קומסטוק) ורי. הוא התחנך בבתי הספר הציבוריים של פוני סיטי, ולאחר מכן השלים את לימודיו באוניברסיטת נברסקה בשנת 1914. בין 1915 ל־1916 למד מנהל עסקים בבית הספר לעסקים של הרווארד. במלחמת העולם הראשונה שירת בקורפוס האווירי של צי ארצות הברית (1917–1918).

לאחר שירותו הצבאי החל בקריירה עסקית שכללה מכירת מכוניות, רהיטים ובקר, וכן החזיק ברישיון קבורה והיה בעל משרדים בנברסקה ובקנזס. בהמשך למד משפטים, הוסמך לעריכת דין, ופתח משרד פרטי בפוני סיטי.

 קריירה פוליטית 
ורי נכנס לפוליטיקה כחבר מועצת העיר פוני סיטי בשנים 1927 ו־1929, וכיהן כראש העיר בין 1929 ל־1931, במקביל לכהונתו בסנאט של מדינת נברסקה (1929–1932). הוא ניסה ללא הצלחה להתמודד על מועמדות המפלגה הרפובליקנית למשרת מושל (1932) ולסנאטור (1934).

ב־1938 נבחר שוב לראשות העיר, וכיהן בתפקיד עד צאתו לוושינגטון. בשנים 1939–1942 כיהן כיושב ראש המפלגה הרפובליקנית בנברסקה, וב־1941–1942 היה מנהל האזור המערבי של הוועד הלאומי הרפובליקני.

 הסנאט של ארצות הברית 
ב־1942 נבחר לסנאט של ארצות הברית לאחר שהביס את הסנאטור המכהן ג'ורג' נוריס. הוא נבחר מחדש ב־1948 וכיהן עד מותו. הוא היה מצליף הסיעה של המפלגה הרפובליקנית בסנאט בשנים 1944–1949, ומנהיג המיעוט בשנים 1949–1951.

ורי היה מהבודדים שזיהו את מצוקתם של הגרמנים המובסים לאחר מלחמת העולם השנייה, והתריע שהמדיניות האמריקאית גורמת לרעב המוני. ב־1945 היה בין שבעה סנאטורים שהתנגדו להצטרפות מלאה של ארצות הברית לאו"ם. הוא גם קידם יחד עם הסנאטור הומר קייפהארט חקיקה להקמת שיכונים למשפחות אנשי צבא, נוכח המחסור החריף בדיור לאחר המלחמה.

ורי ייצג את עמדות הבדלנות של ציבור הבוחרים הגרמני-אמריקאי הגדול במדינתו, והתנגד בחריפות לפעילות בינלאומית של הממשל הפדרלי – כולל למעורבות במלחמת העולם השנייה, למלחמה הקרה ולמלחמת קוריאה. הוא התנגד למתן הלוואות וסיוע לאירופה, שלל את דוקטרינת טרומן ואת נאט"ו, וראה בתוכנית מרשל בזבוז כספי ציבור.

במרץ 1948 נכשל במאבקו לבלום את אישור תוכנית מרשל – רק 17 סנאטורים הצביעו נגד, בעוד רוב חברי הקונגרס, כולל מנהיגים שמרנים, העדיפו לתמוך בתוכנית.

ורי היה מבקר קבוע של נשיא ארצות הברית הארי טרומן, והתנגד כמעט לכל מדיניותו.

 סוגיות חברתיות 
ורי נודע גם בעמדותיו התקיפות נגד העסקת הומוסקסואלים בממשל האמריקאי. בשנת 1950 אמר כי "אין אדם מסוכן יותר לארצות הברית מסוטה מיני", וטען שאין להפריד בין הומוסקסואלים לבין "חתרנים". הוא סבר שסטלין עלול להשתמש ברשימות של הומוסקסואלים בארצות הברית כדי לסחוט אותם ולגייסם כמרגלים.

באותה שנה שיתף פעולה עם הסנאטור ליסטר היל, דמוקרטי מאלבמה, בחקירה רחבה של הקונגרס על נוכחות הומוסקסואלים במשרדי ממשל, במיוחד במחלקת המדינה, בטענה שהם עלולים לשמש "גיס חמישי" של הקומוניסטים.

 ביקור במחנה בוכנוואלד 
באפריל 1945, לאחר שחרור מחנה הריכוז בוכנוואלד בידי כוחות ארצות הברית, ביקר ורי במחנה יחד עם מחוקקים נוספים, קצינים בכירים ועיתונאים, ועמד על ממדי הזוועות שבוצעו בידי הנאצים.

 מותו 
ב־29 בנובמבר 1951, בעודו מכהן כמנהיג הסיעה הרפובליקנית בסנאט, מת ורי בוושינגטון בגיל 59. לאחר ניתוח בטן חש חולה, אושפז בבית החולים של אוניברסיטת ג'ורג' וושינגטון, ונפטר מדלקת ריאות שעות אחדות לאחר מכן.

 קישורים חיצוניים 




קטגוריה:אמריקאים ילידי נברסקה
קטגוריה:בוגרי בית הספר לעסקים של הרווארד
קטגוריה:בוגרי אוניברסיטת נברסקה–לינקולן
קטגוריה:ראשי עיריות בנברסקה
קטגוריה:חברי הסנאט של ארצות הברית מנברסקה
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1892
קטגוריה:אמריקאים שנפטרו ב-1951